《黄县山行寄林怡庵》
清代·周家禄

冥行万山颠，忽然堕云海。赤日扶我起，烧天作奇彩。

谁言青山色，万古长不改。倏忽幻波涛，芙蓉愁不采。

据鞍四顾望，直下何磥磥。处卑良所叹，升高行复悔。

蓬莱高阁下，秋花黄蓓蕾。持螯日痛饮，凭阑几人在。

作者简介：江苏海门人，字彦升，号奥簃。同治九年以优贡官江浦县训导。擅词章，习考据、校刊之学。后入吴长庆幕，随军赴朝鲜。有诗集及《朝鲜记事诗》。